На основу члана 119. став 1. тачка 1) а у вези са чланом 108. Закона о основама система образовања и васпитања („Сл. гласник РС“, бр. 88/2017, 27/2018-др. закони, 10/2019, 6/2020 и 129/2021), члана 59. став 1. тачка 1) Статута Средње школе у Крупњу, према Упутству за израду акта којим установе образовања и васпитања прописују мере, начин и поступак заштите и безбедности деце и ученика („Сл. гласник РС”, бр. 67/2022), а у сарадњи са Начелником општинске управе Општине Крупањ, Школски одбор Средње школе у Крупњу на седници одржаној дана 20.12.2022. године, доноси

ПРАВИЛНИК

О МЕРАМА, НАЧИНУ И ПОСТУПКУ ЗАШТИТЕ И БЕЗБЕДНОСТИ УЧЕНИКА ЗА ВРЕМЕ БОРАВКА У ШКОЛИ И СВИХ АКТИВНОСТИ КОЈЕ ОРГАНИЗУЈЕ ШКОЛА

I ОСНОВНЕ ОДРЕДБЕ

Члан 1.

Овим правилником уређује се заштита и безбедност ученика Средње школе у Крупњу (у даљем тексту: Школа), односно мере, начин и поступак заштите и безбедности ученика за време боравка у школи и за време извођења свих активности које организује школа, начин њиховог спровођења и одговорност запослених и ученика за неизвршавање одредаба овог правилника.

Заштита и безбедност ученика обезбеђују се у складу с ближим условима, облицима, мерама, начину, поступку и смерницама за заштиту и безбедност ученика, које прописује министар надлежан за послове образовања.

Члан 2.

Средства за спровођење мера из члана 1. овог правилника обезбеђују се у буџету јединице локалне самоуправе.

Члан 3.

Ученици имају право на заштиту и безбедност према одредбама Правилника:

1) у школској згради и школском дворишту;

2) на путу између куће и школе;

3) ван школске зграде и школског дворишта – за време остваривања образовно васпитног рада или других активности које организује школа.

Члан 4.

Ученици имају право на заштиту и безбедност од:

1) других ученика, запослених, родитеља, односно другог законског заступника детета и ученика и трећих лица који угрожавају њихову безбедност,

2) болести и повреда,

3) пожара, поплаве, елементарних непогода и других природних појава које могу угрозити безбедност.

4) других несрећа/удеса,

5) катастрофа или других ванредних околности и ситуација.

Члан 5.

Одељењски старешина у обавези је да у свакодневном контакту са ученицима, а нарочито на часовима одељењске заједнице и одељењског старешине, ученике упозна са опасностима са којима се могу суочити за време боравка у школи и извођења других активности које организује Школа, као и са начином понашања којим се те опасности могу избећи или отклонити.

Предметни наставници су у обавези да на својим часовима ученике упознају са опасностима са којима се могу суочити за време боравка у школи, нарочито уколико се настава одржава у радионицама или кабинетима, као и са начином понашања којим се те опасности могу избећи или отклонити.

Члан 6.

Запослени, родитељи, односно други законски заступници и ученици обавезни су да директору, педагогу, секретару школе, дежурном наставнику или другом овлашћеном лицу пријаве сваку појаву за коју посумњају да би могла да угрози заштиту и безбедност ученика.

Члан 7.

Одредбе Правилника дужни су да поштују сви запослени у школи, ученици, родитељи, односно други законски заступници и трећа лица када се налазе у школској згради, школском дворишту или на другом месту на којем се остварује образовно-васпитни рад или друга активност у организацији Школе.

Члан 8.

Неспровођење и непридржавање мера безбедности ученика од стране запослених, прописаних Правилником, сматра се тежом повредом радне обавезе, за коју се води дисциплински поступак, и за коју може да се изрекне новчана казна или удаљење са рада у трајању до три месеца, или мера престанка радног односа, уколико се неспровођење мера безбедности учини свесним нехатом, намерно или у циљу прибављања себи или другоме противправне имовинске користи сагласно одредбама Правилника о дисциплинској и материјалној одговорности запослених у Средњој школи у Крупњу. Дисциплинска одговорност запослених не искључује кривичну и материјалну одговорност.

Понашање ученика којим угрожава властиту или безбедност других ученика и запослених у школи, у школским и другим активностима које организује школа, прописаних овим Правилником, сматра се тежом повредом обавеза ученика, за коју се води васпитно-дисциплински поступак и изричу мере у складу са Правилником о васпитно-дисциплинској одговорност ученика Средње школе у Крупњу.

Члан 9.

Посебна обавеза директора је да повремено, без претходне најаве, а најмање једном месечно, проверава да ли се спроводе мере за остваривање заштите и безбедности ученика.

Неспровођење мера безбедности и заштите ученика, прописаних овим правилником, представља разлог за разрешење директора, у складу са Законом.

Провера из става 1. овог члана врши се без најаве.

Члан 10.

Ради спровођења мера утврђених овим Правилником, школа сарађује са државним органима, органима општине Крупањ и другим субјектима и надлежним институцијама са којима је таква сарадња потребна у поступку обезбеђивања и спровођења мера утврђених Правилником.

Члан 11.

На материју коју уређује Правилник примењују се и одредбе других општих аката школе чија је примена важна за остваривање заштите и безбедности ученика.

II ЗАШТИТА И БЕЗБЕДНОСТ У ШКОЛСКОЈ ЗГРАДИ И ШКОЛСКОМ ДВОРИШТУ

1. Заштита и безбедност од поступака других лица

Члан 12.

Заштита и безбедност ученика од поступака других лица обухвата заштиту и безбедност од:

1) дискриминације;

2) насиља, злостављања и занемаривања;

3) понашања које вређа углед, част или достојанство;

4) страначког организовања и деловања.

Члан 13.

У школи су забрањене дискриминација и дискриминаторно поступање, којим се на непосредан или посредан, отворен или прикривен начин, неоправдано прави разлика или неједнако поступа, односно врши пропуштање према ученицима а које се заснива на раси, боји коже, прецима, држављанству, статусу мигранта, односно расељеног лица, националној припадности или етничком пореклу, језику, верским или политичким убеђењима, полу, родном идентитету, сексуалној оријентацији, имовном стању, социјалном и културном пореклу, рођењу, генетским особеностима, здравственом стању, сметњи у развоју и инвалидитету, изгледу и другим стварним, односно претпостављеним личним својствима, као и по другим основима утврђеним законом којим се прописује забрана дискриминације.

Остваривање овог вида заштите и безбедности ученика реализује се кроз поштовање одредаба Правилника о о протоколу поступања у установи у одговору на насиље, злостављање и занемаривање, Правила понашања у школи и активности стручног тима за заштиту од дискриминације, насиља, злостављања и занемаривања.

Школа је дужна да предузме све мере прописане Правилником и законским прописима када се посумња или утврди дискриминаторно понашање према ученику у школи.

Члан 14.

У школи је забрањено физичко, психичко, социјално, сексуално, дигитално и свако друго насиље, злостављање и занемаривање ученика.

Школа ће одмах поднети пријаву надлежном органу ако се код ученика примете знаци насиља, злостављања или занемаривања, нарочито ако је то учињено од стране родитеља, односно другог законског заступника или трећег лица у школи.

Школа израђује и реализује годишњи програм заштите од насиља, злостављања и занемаривања и програм спречавања дискриминације у складу са Законом, Правилником о протоколу поступања у установи у одговору на насиље, злостављање и занемаривање и Правилником о поступању установе у случају сумње или утврђеног дискриминаторног понашања и вређања угледа, части или достојанства личности.

Члан 15.

У школи је забрањено свако понашање запосленог према ученику и ученика према другом ученику којим се вређа углед, част или достојанство.

Директор школе дужан је да у року од три дана од дана сазнања за повреду забране из става 1. овог члана предузме одговарајуће активности и мере у оквиру надлежности школе.

Члан 16.

У школи је забрањен било какав вид страначког организовања и деловања.

Уколико запослени, ученици или родитељи односно законски заступници деце примете било какав вид страначког организовања и деловања дужни су да о томе обавесте директора.

Члан 17.

Настава у Школи је организована у две смене. Настава у првој смени почиње у 7,20 часова, а у другој у 12,35 часова.

За време трајања наставе и других активности у току радног времена Школе, откључана су улазна врата Школе и капије које воде у школско двориште.

За откључавање капија на школском дворишту овлашћени су домар/мајстор одржавања, чистачице и директор.

За откључавање улазних врата овлашћени су домар/мајстор одржавања, чистачице и директор. За откључавање улазних врата директор може овластити и друга лица, у случају потребе или неопходности обављања одређеног задатка.

Главна улазна врата и улаз за ученике откључавају се најкасније сат времена пре почетка наставе. Чистачице проверавају стање школских просторија. У случају кварова, оштећења или других уочених неправилности или потребе за предузимањем неопходних мера о томе обавештавају директора или домара/мајстора одржавања, а у њиховом одсуству секретара.

Када се у школи не изводи настава нити друге активности, све капије на школском дворишту су затворене и сва улазна врата на школској згради су закључана.

Члан 18.

Школа организује распоред дежурстава запослених и распоред дежурства ученика. Распоред дежурства запослених и ученика истакнут је на огласним таблама у Школи.

Дежурни наставник, који дежура од првог часа, долази у школу 15 минута пре почетка наставе, а остали наставници 5 минута пре почетка часа од ког дежурају.

Дежурни ученици долазе у школу 10 минута пре почетка наставе у својој смени. Одељењски старешина у свом одељењу одређује редослед дежурства са списка ученика.

У циљу обезбеђивања физичке безбедности у школским зградама и у школском дворишту уграђен је систем видео надзора.

Члан 19.

Понашање ученика пре, за време и после одржавања наставе и других активности у школи, улаз и излаз из школе, дежурства, односи са другим ученицима и запосленим и друга права, обавезе и одговорности ученика које се односе на њихово понашање, уређени су Правилима понашања у школи.

Обавезе дежурних наставника пре почетка наставе, за време одмора и након завршетка наставе, за време боравка ученика у школи, уређени су Правилима понашања у школи.

Обавезе одељењских старешина, наставника и свих запослених, као и родитеља, односно других законских заступника ученика и пратилаца ученика за време боравка у школи и пријем и кретање лица која долазе у школу, забрана пушења, уношења експлозивних материја и других опасних предмета, уређени су Правилима понашања у школи.

Члан 20.

За проверу, односно идентификацију лица која улазе у зграду задужен је дежурни наставник или дежурни ученик.

За приступ родитељима, односно законским заступницима и трећим лицима – пратиоцима деце и ученика са сметњама у развоју, и то у учионице, кабинете, фискултурну салу и на друга места где се остварује образовно-васпитни рад неопходна је претходна сагласност директора.

2. Заштита и безбедност од болести и повреда

Члан 21.

Ради остваривања заштите и безбедности ученика од болести и повреда, Школа:

1) брине о уредности и чистоћи школских просторија и школског дворишта;

2) брине о обављању прописаних лекарских прегледа запослених и ученика;

3) поступа по мерама надлежних органа донетих по прописима у области здравства;

4) према својим могућностима обезбеђује коришћење школског намештаја, наставних и других средстава који су безбедни за употребу и одговарају психофизичким својствима ученика;

5) према својим могућностима примењује стандарде и нормативе који се односе на школски простор, број ученика у одељењу и друге услове за обављање делатности;

6) обезбеђује надзор наставника или стручног сарадника за време рада на уређајима или с предметима који могу изазвати повреду, као и за време извођења активности које представљају потенцијалну опасност за настанак повреде;

7) предузима мере у случају промена код ученика које се односе на његово здравствено стање и о томе обавештава његовог родитеља, односно другог законског заступника;

8) у случају настанка повреда или других околности када је по процени наставника неопходна лекарска интервенција предузима хитне мере и сарађује са и надлежним здравственим институцијама;

9) је обавезна да родитеља, односно другог законског заступника ученика чије здравствено стање, према процени директора, наставника или стручног сарадника, може представљати опасност за друге ученике и запослене, обавести да таквог ученика одведе на одговарајући преглед;

10) одржава дисциплину у Школи – згради и њеном дворишту, посебно у учионици и другим радним просторијама;

11) брине да буде истакнуто место за прву помоћ, односно где се налази комплет за прву помоћ, ко је задужен да проверава и допуњује садржину комплета, телефони хитне помоћи и дома здравља, као и начин поступања у ситуацији када је потребно ученику указати прву помоћ или постоји сумња на потенцијални здравствени ризик или повреду ученика (ко позива хитну помоћ и обавештава родитеља и другог законског заступника и по потреби надлежну инспекцију и друго);

12) предузима поступање ради заштите од физичких повреда (обезбеђује да подови нису клизави у просторијама за време одржавања наставе, обезбеђује се набавка школског намештаја без оштрих ивица, у складу са могућностима и друго).

Члан 22.

Ученика чије здравствено стање, према налазу надлежног лекара, представља опасност за остале ученике и запослена лица, родитељи не смеју слати на наставу нити на друге активности у организацији школе.

Члан 23.

Забрањено је у школску зграду и двориште уношење пиротехничких и експлозивних материјала, оружја, кама, бодежа, као и других опасних предмета и материја, којима се могу проузроковати повреде.

3. Заштита и безбедност од пожара, поплаве, елементарних непогода и других природних појава које могу угрозити безбедност

Члан 24.

Ради остваривања заштите и безбедности ученика од пожара, Школа је обавезна да се придржава Закона о заштити од пожара, Закона о смањењу ризика од катастрофа и управљању ванредним ситуацијама, пратећих прописа, одлука органа надлежног органа јединице локалне самоуправе и општег акта Школе којим се уређује начин, поступак и мере у области противпожарне заштите.

Ради очувања живота ученика и запослених и очувања имовине школе, ученици и запослени се оспособљавају за руковање уређајима, опремом и другим средствима намењеним гашењу пожара и спасавању људи и имовине.

Оспособљавање ученика и запослених спроводи школа уз сарадњу и стручну помоћ лица овлашћених за обучавање.

Ученици и запослени обавезни су да спроводе прописане противпожарне мере, као што су:

- упознавање са опасностима од пожара и стално спровођење мере за заштиту од пожара,

- најхитније обавештавање о пожару задуженог за послове противпожарне заштите и учествовање у гашењу пожара.

Члан 25.

Ради остваривања заштите и безбедности од поплаве и изливања фекалија, домар/мајстор одржавања свакодневно проверава исправност водоводних и канализационих инсталација и предузима потребне мере у случају уочених промена које могу угрозити безбедност.

Сви запослени, ученици и родитељи обавезни су да без одлагања обавесте домара/мајстора одржавања или директора, а у њиховом одсуству дежурног наставника или секретара о уоченим променама на водоводним и канализационим инсталацијама, које могу угрозити безбедност.

Члан 26.

Ради остваривања заштите и безбедности од електричне струје, домар/мајстор одржавања свакодневно проверава исправност електричних инсталација и предузима потребне мере у случају уочених промена које могу угрозити безбедност.

Сви запослени, ученици и родитељи обавезни су да без одлагања обавесте домара/мајстора одржавања или директора, а у њиховом одсуству дежурног наставника или секретара о уоченим променама на електричним инсталацијама, које могу угрозити безбедност.

Члан 27.

Уређаји, машине, алати и други предмети и материје који се користе у наставном процесу, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и здравље ученика.

Школа је обавезна да се стара о правилном коришћењу и надзору над употребом уређаја, машина, алата и других предмета у реализацији наставе, као и материја које се користе у наставном процесу као и о редовној провери њихове исправности и употреби неопходне заштитне опреме.

Члан 28.

Ради остваривања заштите и безбедности од удара грома, школа редовно проверава исправност громобранских инсталација, у складу са прописима у тој материји.

Сви запослени, ученици и родитељи обавезни су да без одлагања обавесте домара/мајстора одржавања или директора, а у њиховом одсуству дежурног наставника или секретара о уоченим променама на громобранским инсталацијама, које могу довести у питање њихово функционисање.

Школа је обавезна да за време грмљавине обезбеди да ученици, који су у том тренутку у Школи, буду у школској згради.

Члан 29.

Заштита и безбедност од пожара, поплава и других опасних ствари и природних појава које могу угрозити безбедност обезбеђује се у складу Законом и одредбама овог Правилника.

III ЗАШТИТА И БЕЗБЕДНОСТ НА ПУТУ ИЗМЕЂУ КУЋЕ И ШКОЛЕ

Члан 30.

Запослени, родитељи, односно други законски заступници и пратиоци ученика дужни су да прате стање саобраћајне сигнализације на прилазима школи.

О уоченим недостацима обавештава се директор Школе.

Ради решавања проблема и отклањања недостатака школа је дужна да сарађује са органима надлежним за безбедност саобраћаја.

Школа пред надлежним органима покреће иницијативе ради побољшања безбедности у саобраћају на прилазима школи и то постављање вертикалне и хоризонталне саобраћајне сигнализације и других уређаја у складу са могућностима локалне самоуправе, организовање патролирања или дежурства саобраћајних полицајаца и слично.

Члан 31.

Заштита ученика у саобраћају обезбеђује се организовањем предавања саобраћајних стручњака, приказивањем филмова о саобраћају, разговором на часовима одељењске заједнице и родитељским састанцима.

Члан 32.

Школа је дужна да сарађује са комуналним службама ради обезбеђења тротоара и уличног осветљења на прилазу школи, правилног постављања контејнера да не ометају улаз у школско двориште и зграду и другим питањима из њихове надлежности, а да су од значаја за прегледност и видљивост прилаза.

IV ЗАШТИТА И БЕЗБЕДНОСТ ВАН ШКОЛСКЕ ЗГРАДЕ И ШКОЛСКОГ ДВОРИШТА – ЗА ВРЕМЕ ОСТВАРИВАЊА ОБРАЗОВНО - ВАСПИТНОГ РАДА ИЛИ ДРУГИХ АКТИВНОСТИ КОЈЕ ОРГАНИЗУЈЕ ШКОЛА

Члан 33.

На остваривање заштите и безбедности ученика за време боравка на излету или екскурзији, као и за време извођења неке друге активности ван зграде школе и школског дворишта, примењују се основне одредбе Правилника, а сходно се примењују његове одредбе о остваривању заштите и безбедности ученика у згради Школе и школском дворишту.

1. Заштита и безбедност ученика за време извођења излета, екскурзија и сличних активности

Члан 34.

Екскурзија, као облик образовно-васпитног рада, изводи се у складу са школским програмом, који је донет на основу одговарајућег важећег плана и програма наставе и учења, годишњим планом рада Школе и програмом за организовање екскурзије.

Екскурзија се може изводити након добијене сагласности савета родитеља Школе, предвиђене Правилником који уређује овај облик образовно-васпитног рада.

Члан 35.

Приликом избора понуђача за извођење излета, екскурзија, наставе у природи и других сличних активности с ученицима, школа ће посебну пажњу посветити његовој оспособљености за остваривање заштите и безбедности ученика за време активности која се организује. Оспособљеност понуђача за остваривање заштите и безбедности ученика односи се нарочито на:

1) поседовање одговарајуће лиценце за рад;

2) кадровску и техничку опремљеност за организовање путовања ученика;

3) кадровску и техничку опремљеност за остваривање заштите и безбедности ученика у објекту у којем су смештени (физичко и техничко обезбеђење објекта, обезбеђена медицинска помоћ и тако даље);

4) квалитет исхране ученика;

5) број изведених екскурзија у претходне три године.

Смештај ученика на екскурзији мора се обезбедити само у објектима који испуњавају услове за извођење овог облика образовно-васпитног рада.

1. Заштита и безбедност ученика за време извођења практичне наставе и праксе

Члан 36.

Школа посебну пажњу посвећује условима за остваривање и заштиту ученика за време извођења практичне наставе и професионалне праксе, при чему се посебно мисли на:

1) закључивање уговора о извођењу практичне наставе и професионалне праксе са привредним друштвом, установом или другом организацијом која за то у потпуности испуњава безбедносне услове;

2) потпуно и прецизно уговорно дефинисање обавеза и одговорности организације у којој се изводи настава у вези са остваривањем заштите и безбедности ученика;

3) честе контакте директора, наставника и стручних сарадника са организацијом у којој се изводи настава и обилажење ученика за време извођења наставе, без најаве, ради провере остварености њихове заштите и безбедности.

Директор Школе је одговоран за праћење извршења овог уговора.

Члан 37.

У циљу остваривања заштите и безбедности ученика за време извођења практичне наставе из члана 35. овог правилника, потребно је сачинити план и распоред рада ученика за целу годину, по полугодиштима, месецима, недељама и данима, за свако одељење или групу, посебно за сваки облик практичне наставе, по образовним профилима.

Радна места у радионицама морају бити обележена и мора бити назначено ко од ученика ради на конкретном радном месту.

Предметни наставници који прате рад ученика треба да их обуче за примену мера заштите на раду, коришћење заштитне опреме и упознају их са њиховим правима, обавезама и одговорностима везано за остваривање практичне наставе.

V ПРЕВЕНТИВНЕ МЕРЕ

Члан 38.

Школа посебним актима утврђује превентивне мере заштите и безбедности у вези са организацијом рада, и то:

1) распоред дежурстава запослених;

2) начин евидентирања уласка трећих лица у Школу;

3) могућности боравка у Школи, односно непосредног учешћа родитеља, односно другог законског заступника ученика у активностима Школе.

VI ЗАВРШНЕ ОДРЕДБЕ

Члан 39.

Овај правилник донет је у сарадњи са надлежним органом јединице локалне самоуправе.

У поступку извршавања мера заштите и безбедности ученика школа сарађује са:

-Школском управом Ваљево,

-Просветном инспекцијом,

-Здравственом установом,

-Органима општине Крупањ надлежним за послове грађевинарства, саобраћаја и инфраструктуре,

-Министарством унутрашњих послова – Полицијском станицом у Крупњу и ватрогасно- спасилачким одељењем Крупањ,

-Центром за социјални рад „21. септембар“ у Крупњу,

-Црвеним крстом,

-са другим школама са територије Мачванског округа,

-културним институцијама,

-родитељима, односно другим законским заступницима и пратиоцима ученика.

Члан 40.

Измене и допуне овог Правилника врше се на исти начин и по поступку прописаном за његово доношење.

Члан 41.

Овај Правилник објавити на огласној табли школе и интернет страници школе у циљу обавештевања ученика, родитеља, односно других законских заступника ученика, пратилаца, као и свих запослених у школи.

Члан 42.

Даном ступања на снагу овог правилника престаје да важи (навести општи акт), број 436-01 од 29.03.2018. године.

Члан 43.

Правилник ступа на снагу осмог дана од дана објављивања на огласној табли Школе.

|  |  |
| --- | --- |
|  | Председник Школског одбора |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Драган Дојић, ср. |

Правилник је заведен под деловодним бројем 1864-01, од 20.12.2022. године, објављен је на огласној табли Школе дана 21.12.2022. године, а ступио је на снагу дана 29.12.2022. године.

|  |  |
| --- | --- |
|  | Секретар Школе |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |